# Biela Orava (rieka)

### Z Wikipédie

Biela Orava je rieka na severnom Slovensku, na hornej Orave, na území okresu Námestovo. Je to jedna z dvoch zdrojníc rieky Oravy (druhou je Čierna Orava v Poľsku). Má dĺžku 37 km a prietok 6,7 m³/s v Lokci.

Pramení v Oravskej Magure, v podcelku Paráč, pod vrchom Paráč (1 324,8 m) v nadmorskej výške okolo 1 080 m n.m.

Najprv tečie na severozápad, zľava priberá Brveník, pri horárni Flajšová sa stáča na sever, tečie okrajom Kysuckej vrchoviny a zprava priberá Novú rieku. Vteká do intravilánu obce Oravská Lesná (a zároveň aj do Podbeskydskej vrchoviny) a smeruje na severovýchod. Zľava priberá Katrenčíkovský potok (770,9 m n.m.), za Oravskou Lesnou tečie veľkým oblúkom, priberá najprv z pravej strany Zimnú vodu a potom z ľavej strany Juríkov potok. Nasleduje zľava Požehovka a vteká na územie obce Zákamenné.

Na území obce Zákamenné priberá ľavostrannú Zasihlianku. Ďalej preteká obcou Lomná, priberá Lomnicu zprava, cez Krušetnicu, kde z ľavej strany priberá Klinianku, neskôr Mútňanku (642,0 m n.m.) a pri obci Breza Kýčeru. Vytvára meander a vzápätí veľkým oblúkom tečie popri Lokci a priberá významný prítok Hruštínka.

Potom už tečie viac-menej severovýchodným smerom, okrajom Oravskej kotliny, kde priberá prítoky: Novolajku pri Ťapešove zprava, Veselianku pri Oravskej Jasenici zľava a Adamku z pravej strany. Ústi do vodnej nádrže Orava južne od Námestova.

Zdroj: "http://sk.wikipedia.org../../../b/i/e/Biela_Orava_%28rieka%29_6112.html"

Kategória: Rieky na Slovensku

##### Views

- Článok
- Diskusia
- Aktuálna verzia

##### Hľadaj

##### Iné jazyky

- Русский